和鮮于子駿益昌官舍八咏 寶峰亭
作者：蘇轍
朝代：宋

paragraphs: 昔過益昌城，莫登君子堂。
駕言念長道，未暇升崇岡。
今聞寶峰上，縹緲陵朝陽。
三休引蘿蔓，一覽窮蒼茫。
微雲靄雙劍，落日明故鄉。
奔馳迹未安，山藪意自長。
漂摇萬里外，手把新詩章。
宦遊不忘歸，何異鳥欲翔。
塵土汙顔面，年華侵鬢霜。
何時首歸路，所至聊徬徨。
樽俎逢故人，亭榭凝清光。
爲我具斗酒，宿恨猶可償。